Игорь Руденя

Игорь Михайлович Руденя (1968 елның 15 феврале, Мәскәү) — Россия дәүләт эшлеклесе. 2016 елның 23 сентябреннән Тверь өлкәсе губернаторы (2016 елның 2 мартыннан 23 сентябренә кадәр Тверь өлкәсе губернаторы вазыйфаларын вакытлыча башкаручы). 2020 елның 10 июленнән «Бердәм Россия» партиясенең Тверь региональ бүлекчәсе секретаре. Россия Федерациясенең 1 нче класслы хакыйкый дәүләт киңәшчесе (2007).

Россия Федерациясе авыл хуҗалыгы министры урынбасары — статс-секретаре (2005—2007), Россия Федерациясе Хөкүмәтенең агросәнәгать комплексы департаменты директоры (2008—2012). Россия Федерациясенең атказанган авыл хуҗалыгы хезмәткәре (2012). «Бердәм Россия» партиясенең Генераль советы әгъзасы.

 Тормыш юлы 
Игорь Руденя 1968 елның 15 февралендә Мәскәү шәһәрендә туган.

1998 елда Мәскәү дәүләт азык-төлек җитештерүләре университетын икътисадчы-менеджер белгечлеге буенча тәмамлый.

2002 елда Россия Федерациясе Кораллы Көчләре Генераль штабының Хәрби академиясен тәмамлый (квалификация күтәрү).

1986 елдан 1988 елга кадәр ССРБ Кораллы Көчләрендә хезмәт итә.

 Карьера 
мини|РФ Президенты киңәшчесе Владимир Васильев, Тверь өлкәсе губернаторы Игорь Руденя, Дәүләт думасы рәисе Вячеслав Володин, аграр мәсьәләләр комитеты әгъзасы Игорь Станкевич һәм оборона комитеты рәисе урынбасары Виктор Заварзин Ржев мемориалы янында, 2021 ел
Демобилизациядән соң эчке эшләр органнарында эшли.

1989 елдан 1991 елга кадәр Мәскәү шәһәре буенча Эчке эшләр министрлыгының Баш идарәсендә хезмәт итә.

1992 елдан 1996 елга кадәр «„Росхлебопродукт“ Федераль контракт корпорациясе» ААҖндә җитәкче вазыйфаларда эшли.

1995 елның сентябрендә «Покров» дәүләт куркынычсызлыгы хезмәткәрләре, ветераннары һәм һәлак булган хезмәткәрләрнең гаиләләре өчен ярдәм фондын гамәлгә куючылар һәм җитәкчеләр исемлегенә керә.

1996 елда «Росзерно» ЯАҖ генераль директоры була.

2002 елда Россия Федерациясе Хөкүмәте аппаратының агросәнәгать комплексын үстерү департаментын җитәкләп, Россия Федерациясе Хөкүмәте аппаратында эшли башлый.

2004 елда Россия Федерациясе Хөкүмәте тармак үсеше департаменты директоры урынбасары итеп билгеләнә.

2005 елдан 2007 елга кадәр Россия Федерациясе авыл хуҗалыгы министры урынбасары — статс-секретаре була. Икътисадый үсеш министрлыгы һәм Россия Финанс министрлыгы чиновниклары белән бергә ЕГАИС алкогольле продукция әйләнешен исәпкә алу системасын кертүдә катнашкан. Системаның эшләвен регламентлый торган закон актларының камил булмавы, шулай ук МЭРТ, Эчке эшләр министрлыгы, Росстат, ФСБ, ФСХ, Сәламәтлек саклау һәм социаль үсеш министрлыгы, ФТС һәм Сәнәгать министрлыгы әзерләгән норматив документлар белән бәйле проблемалар аркасында, системаны кертү Россия алкоголь продукциясе базарында тискәре кабул ителгән.

2007 елның 15 ноябрендә Руденя Хөкүмәт карары белән Хөкүмәтнең төбәк мониторингы департаментыннан үзгәртеп корылган төбәк үсеше һәм агросәнәгать комплексы департаменты директоры итеп билгеләнә.

2008 елның 22 августында премьер-министр Владимир Путин Руденяны Россия Федерациясе Хөкүмәтенең агросәнәгать комплексы департаменты директоры итеп билгеләгән.
сулда|мини|280x280пкс|Руденя Владимир Путин белән очрашуда, Кремль, 2016 елның 4 июле
2009 елның февралендә, Алексей Гордеевның авыл хуҗалыгы министры вазифасыннан китәчәге турында мәгълүм булгач, Игорь Руденяны вазыйфага мөмкин булган кандидатларның берсе дип атаганнар, әмма нәтиҗәдә, авыл хуҗалыгы министрлыгы башлыгы итеп Елена Скрынник билгеләнгән.

2009 елның октябрендә Волгоград өлкәсе губернаторы вазыйфасына Дмитрий Медведевка тәкъдим ителгән кандидатлар исемлегенә керә.

2012—2016 елларда — «Росзерно» ЯАҖ генераль директоры.

 Тверь өлкәсе губернаторы 
2016 елның 2 мартында Тверь өлкәсе губернаторы Андрей Шевелев отставкага киткәннән соң Россия Федерациясе Президенты Владимир Путин указы белән Руденя регион башлыгы вазыйфаларын башкаручы итеп билгеләнә.

2016 елның 23 июнендә Руденя Тверь өлкәсе сайлау комиссиясенә регион губернаторы вазыйфасына кандидат буларак тәкъдим итү өчен документлар тапшырган. 2016 елның 18 сентябрендә узган сайлауларда сайлаучыларның 72,13 % тавышын җыеп җиңү яулаган.

2016 елның 23 сентябрендә Тверь өлкәсенең академия драма театры бинасында Тверь өлкәсе Закон чыгару Җыелышының чираттан тыш 73 нче утырышы кысаларында Руденяның губернатор вазыйфасына керешүе тантанасы уза.

2020 елның 27 гыйнварыннан 21 декабренә кадәр — Россия Федерациясе Дәүләт Советы президиумы әгъзасы.

«Бердәм Россия» партиясенең Генераль советы әгъзасы. «Бердәм Россия» партиясенең Тверь региональ бүлекчәсе секретаре.

Россия Федерациясенең 1 нче класслы хакыйкый дәүләт киңәшчесе (2007).

 Бүләкләр 

 Почёт ордены (2008 елның 14 феврале) — агросәнәгать комплексын үстерүдәге казанышлары һәм күпьеллык намуслы хезмәте өчен.
 Россия Федерациясенең атказанган авыл хуҗалыгы хезмәткәре (2012 елның 28 июле) — хезмәттәге уңышлары, күпьеллык намуслы хезмәте, актив җәмәгать эшчәнлеге өчен.

 Гаилә 
Руденя өйләнгән (хатыны Ольга), биш бала тәрбияли: Георгий, Михаил, Даниил, Анна һәм Мария. Бабасы — Михаил Михайлович Руденя (1922—2002), Бөек Ватан сугышында катнашучы, фронтта медицина хезмәте лейтенанты, фельдшер була.

 Искәрмәләр 

 Сылтамалар 

 Тверь өлкәсе Хөкүмәте сайтында биографиясе 
 «Бердәм Россия» партиясе сайтында биографиясе



Төркем:Бердәм Россия фиркасе әгъзалары
Төркем:РФ атказанган авыл хуҗалыгы хезмәткәрләре
Төркем:Почет ордены кавалерлары
Төркем:XXI гасыр сәясәтчеләре
Төркем:Россия сәясәтчеләре
Төркем:Әлифба буенча сәясәтчеләр
Төркем:Әлифба буенча шәхесләр
Төркем:Россия икътисадчылары
Төркем:Әлифба буенча галимнәр
Төркем:Мәскәүдә туганнар
Төркем:Википедия:Замандашлар биографиясе
Төркем:1968 елда туганнар
Төркем:15 февраль көнне туганнар
Төркем:Мәскәү вузларын тәмамлаучылар